b'\n_START_ARTICLE_\n\xc3\x85spaviljongen\n_START_PARAGRAPH_\n\xc3\x85spaviljongen er et serveringssted i Drammen. Stedet, som eies av Drammen kommune, ligger i Bragernes\xc3\xa5sen halvveis mellom Bragernes torg / Bragernes kirke og Spiraltoppen.\n_START_SECTION_\nHistorie\n_START_PARAGRAPH_\nI \xc3\xa5rene 1877-80 ble det bygget en spaservei fra Bergstien i Drammen opp til et utsiktspunkt i Bragernes\xc3\xa5sen (s.d.). Initiativtager var overl\xc3\xa6rer Morten Album (1824\xe2\x80\x931885), som bekostet arbeidene sammen med Drammens Sparebank med en halvpart p\xc3\xa5 hver, til sammen i overkant av kr 4\xc2\xa0000. Veien ble bygget for \xc3\xa5 gi drammenserne adgang til rekreasjonsomr\xc3\xa5det Bragernes\xc3\xa5sen, og ved utsiktspunktet oppf\xc3\xb8rte snekkermester Ole Ruud i 1886 en paviljong hvor han solgte forfriskninger. Denne ble raskt for liten, og i 1895 besluttet \xc3\x85skomiteen, som disponerte Bragernes\xc3\xa5sen, \xc3\xa5 oppf\xc3\xb8re en ny og st\xc3\xb8rre paviljong, som fikk navnet \xc3\x85spaviljongen. Planene ble i mars 1897 godkjent av kommunen, og paviljongen ble oppf\xc3\xb8rt av byggmester Magnus Torgersen som hadde innlevert et anbud p\xc3\xa5 kr 1587,75._NEWLINE_Den 17. mai 1898 ble den nye paviljongen tatt i bruk. Restaurat\xc3\xb8r var konditor Carl August Ekstr\xc3\xb8m, som fra 1891 hadde leiet snekker Ruuds paviljong av \xc3\x85skomiteen. Ekstr\xc3\xb8m og senere hans hustru var vertskap i \xc3\x85spaviljongen like til 1935. Den offisielle \xc3\xa5pningen av \xc3\x85spaviljongen skjedde 16. oktober 1898 da 59 herrer var innbudt til \xc2\xabvin, kager og cigarrer\xc2\xbb i byens landlige storstue. \xc3\x85ret etter ble en kamin innkj\xc3\xb8pt (kr. 97,45), og i 1901 ble det oppf\xc3\xb8rt en liten smie, slik at man p\xc3\xa5 stedet kunne utf\xc3\xb8re diverse smedarbeide. Men med \xc3\xa5rene ble ogs\xc3\xa5 den nye paviljong for liten, og i 1933 var dessuten paviljongen s\xc3\xa5 medtatt at en hovedombygning var n\xc3\xb8dvendig. Av \xc3\xb8konomiske grunner m\xc3\xa5tte man n\xc3\xb8ye seg med en mindre ombygging, som var fullf\xc3\xb8rt til 17. mai 1935. Da hadde nye restaurat\xc3\xb8rer tr\xc3\xa5dt til idet Stina B\xc3\xb8e og Ebba Eriksen fra 1.1.1935 leide paviljongen for en \xc3\xa5rlig avgift av kr 3\xc2\xa0500. Denne ordningen varte til 1.1.1961, og fra 1962 til 1980 var \xc3\x85spaviljongen bortleid til Ingeborg Olsen. I 1974 ble paviljongens eier, \xc3\x85skomiteen, formelt nedlagt og paviljongen vederlagsfritt overdratt til Drammen kommune. I 1980 ble Ingeborg Olsen avl\xc3\xb8st som restaurat\xc3\xb8r av en tidligere hovmester ved Park Hotel, Leif O. Larsen, som syntes det skulle v\xc3\xa6re morsomt \xc3\xa5 f\xc3\xa5 til noe her. Det klarte han til gagns, og ble selv med \xc3\xa5rene den rene \xc2\xablegende\xc2\xbb for \xc3\xa5svandrerne. I desember 2009 gikk hans driftselskap A/S \xc3\x85spaviljongen konkurs og paviljongen ble midlertidig stengt. Drammen kommune inngikk i 2011 driftsavtale med B\xc3\xa5rd Gulbrandsen og Torgeir Hestnes, som gjen\xc3\xa5pnet \xc3\x85spaviljongen i sin fordums prakt den 14. april 2011.'